**Рәхмәт Сезгә, исән калганнар!**

**Хәтердә Сез, һәлак булганнар!**

*(“Шәхес культы” корбаны Сөббух Рафыйков истәлегенә багышланган дәрестән тыш чарага сценарий)*

**Укытучы сүзе.** Хәерле көн, хөрмәтле укытучылар, укучылар. Бүгенге чарабыз 14 ел дәвамында безнең күрше Зәй районында яшәп иҗат иткән, СССР (Татарстан) Язучылар берлеге әгъзасы, язучы, шагыйрь, “шәхес культы” корбаны Рафыйков Сөббух Һади улына багышлана. Әдәбият китапларында аның турында репрессия корбаннары исемлегенә кертелеп, санап кына үтелсә дә, Сөббух ага милләтебез, Ватаныбыз өчен гаять зур мирас калдырган шәхесләр рәтендә санала.

*Гаҗәп нәрсә хәтер!*

*Кеше күңеленә*

*Бөтен бер дөньяны сыйдыра.*

*Хәтер миңа оста фотограф,*

*Оста актер булып тоела,*

дип язган иде шагыйрә Энҗе Мөэминова. Әйе, хәтер барсын да саклый. Бигрәк тә “Үлем уены”н үз йөрәкләре аша уздырган буын хәтер сагында уяу тора.

*Х. Туфан сүзләренә язылган “Агыла да болыт агыла җыры” яңгырый. Музыка астында репрессияләнгән язучыларның фотографияләре слайдта күрсәтелә. Алар арасында Муса Җәлил, Г.Ибраһимов, Ф.Кәрим, Җ.Вәлиди, М.Галәү, Н.Исәнбәт, Б.Урманче, М.Әмир, Х.Туфан, А.Гыйләҗев, А.Тимергалин, , Г.Ильясов, Г.Тали, С.Рәфыйков.*

**1 а.б.** Әлеге фотосурәтләрдә күрсәтелгән язучыларыбыз тарих дулкынында дөньяны тетрәткән шәхес культы афәтенә юлыгып һәлак булган ватандашларыбыз. Кайбер галимнәрнең раславы дөрес булса, 1917 елдан башлап илдә урнашкан тоталитар режим шартларында язмышлары пыран-заран килгән – махсус оештырылган ачлык фаҗигаләрендә һәлак булган, йорт-җир һәм туган төбәкләреннән сөрелгән яки, бер гаепсезгә кулга алынып, нахак хөкем карары белән гомерләре киселгән, концлагерьларга озатылып, ерак Себер тайгаларында, кырыс табигатьле төньяк өлкәләрдә, Казакъстанның сусыл далаларында иза чиккән, авыр кол хезмәтеннән, кыйнау-рәнҗетелүләрдән шунда әҗәлен тапкан яисә, иреккә сәламәтлекләрен тәмам югалтып, инвалид булып, рухи сүнеп чыккан кешеләрнең, ягъни репрессия корбаннарының, гомуми саны утыз-кырык миллионга җитә икән. Бу – ил халкының якынча чиреге дигән сүз. Сталин репрессияләре бер генә төбәкне, бер генә халыкны, бер генә милләтне дә читләтеп узмаган.

**2а.б.** Башка халыклар кебек татар халкы да тоталитар режим аждаһасына үзеннән күп корбаннар биргән, шулар арасында татар милләтенең йөзек кашы булган, милләтпәрварлык рухы белән янып йөргән бик күп язучыларыбыз да бар.

1934 елда СССР Язучылар берлеге төзелгәч, Татарстаннан әгъза яки әгъзалыкка кандидат итеп рәсмиләштергән утыз татар язучысының уналтысы репрессиягә эләгеп, шуларның унысы НКВД тырнаклары астында һәлак була. Язучылар берлегендә теге яки бу сәбәп белән әгъза булып тормаган, әмма иҗатлары, исемнәре белән халыкка танылган башка репрессияләнгән каләм әһелләрен дә кушсак, әлеге сан берничә дистәгә җитә *(тынлык эчендә залның төрле почмагыннан репрессияләнгән татар язучыларының исем - фамилияләре яңгырый: Г. Ибраһимов. К. Тинчурин, Ф. Кәрим, Г. Толымбай, Х. Туфан, Г. Мөхәммәтшин, С. Атнагуллов, Л. Гыйльми, А. Тимергалин, С. Батыршин, С. Сүнчәләй, С. Баттал, М. Әмир, Г. Гали, Ф. Аглиев, А. Гыйләҗев, М. Галәү, Г. Иделле, Ф. Кәрими, Ярлы Кәрим, И. Сәләхов, Г. Тавлин, С. Җәләл, Ф. Бурнаш һ. б.)*.

**1 а.б**. Бу исемлекне әле дәвам итәргә мөмкин булыр иде. Алар истәлегенә бер минутлык тынлык игълан итик әле.

**2 а.б**. Бүгенге искә алу кичәсе татар халкының күренекле шагыйре, прозаик, журналист Сөббух Һади улы Рәфыйковка багышлана.

*С.Рәфыйковның фотосурәте укучыларга слайдлар ярдәмендә тәкъдим ителә. Сыйныфта бер укучыга алдан С.Рәфыйков роле билгеләнә. Ул рольгә кереп С.Рәфыйковның тормыш юлы белән таныштыра, укучы сөйләме слайдтагы язулар һәм рәсемнәр белән үрелеп бара.*

**С.Рәфыйков**. Мин 1913 елның 15 июлендә Минзәлә өязе Нөркәй волосте (хәзерге Татарстанның Сарман районы) Нөркәй авылында урта хәлле крестьян гаиләсендә тудым.

1925-1930 елларда башта Яр Чаллыда һәм Алабугада тугызъеллык мәктәптә, аннары Казанда югары уку йортында хәзерләү курсларында укыдым. 1931 елдан башлап журналистлык эшендә: республика “Колхоз гәзите” редакциясендә әдәби хезмәткәр (1931-1932), Сарман районында чыга торган “Комбайн” газетасында җаваплы редактор урынбасары (1932-1934), республика комсомол газетасы “Кызыл яшьләр” редакциясендә бүлек мөдире (1934-1937) һәм Татарстан дәүләт нәшриятында редактор (1937) вазыйфаларын башкардым. 1934-1937 елларда, хезмәтемнән аерылмыйча, Казан дәүләт педагогика институтының тел-әдәбият бүлегендә белем алдым.

**1 а.б.** Язучының алдагы тормышы турында совет заманында чыккан белешмәләрдә «оялып кына» язалар: 1937-1957 елларда Сөббух Рәфыйков Татарстаннан читтә – төньяк өлкәләрдә һәм Красноярск краенда яши һәм эшли.

**С.Рәфыйков**. Чынлыкта мин 1937 елның 17 октябрендә кулга алындым. 1938 елның 12 маенда мәхкәмә карары белән террорист һәм корткыч-диверсант буларак (РСФСР ҖК, 58-8, 58-11 матдәләр) 10 елга иректән һәм тагын 5 елга хокуклардан мәхрүм иттеләр.

**1 а.б.** 1951 елда Сөббух Рәфыйков кабат кулга алына һәм Красноярск краена сөргенгә җибәрелә.

**С.Рәфыйков**. 1957 елда исә мин яңадан Татарстанга кайттым һәм озак еллар Социалистик Татарстан газетасының башта Зәй төбәгендәге үз хәбәрчесе (1958-1961), аннары штаттан тыш хәбәрчесе хезмәтендә булдым.

**2а.б.** Сөббух Рәфыйков 1930 елда яза башлый. 1931-1937 еллар арасында шигырь һәм хикәяләре тупланган өч җыентыгы (“Үсү җырлары”, “Соңгы талпыну”, “Үсмерчак”), сугыштан соң, 1957 елда, “Ак төннәр” исемле шигъри китабы дөнья күрә.

Сөббух Рәфыйков язучы буларак киң җәмәгатчелеккә “Беренче яз” (1958) романы белән таныла. 1920-1930 еллардагы татар авылында социаль күренешләрне шул заманга хас реаль күренешләр һәм образлар аша чагылдырган бу роман 60нчы еллар татар прозасының авыл темасына багышланган күренекле әсәрләреннән берсе итеп бәяләнә.

**1.а.б**.  Суның кадерен чүлдән,

Юлчылардан сорап бел.

Дусларыңның кем икәнен

Авырлыкта сынап бел!

*I группа сугыш инвалиды, сугыш һәм мәгариф ветераны Таһир Шәрәфетдинов истәлекләре белән танышу. Укытучы әлеге истәлекләрне укучыларга укып күрсәтә.*

**Укытучы сүзе.** *I группа сугыш инвалиды, сугыш һәм мәгариф ветераны Таһир Шәрәфетдинов истәлекләреннән өзек***.** Сөббух абыйны мин кече яшьтән беләм. Бертуган Зиннәт абыемның якын дусты иде. 1930—1931 елларда Сөббух абый Нөркәй урта мәктәбендә татар теле һәм әдәбияты укытты. Берәр сөйкемле сөяге бар идеме, башка сәбәпме, аны һәрчак балалар сырып алган булыр. Сәләтле укучыларны үз тирәсенә оештырып, әдәби түгәрәк эшләтеп җибәрде. Анда каләм тибрәтүче балаларның язмаларын тикшерәләр, стена газеталары чыгаралар, сәнгатьле сөйләргә өйрәнәләр, концертлар әзерлиләр иде.

Хәтеремдә, Сөббух абый ул концертларда үзе дә катнаша,Тукай, Һади Такташ, Хәсән Туфан шигырьләрен аһәңле, сәнгатьле итеп сөйли иде. Ни кызганыч, яраткан укытучыбыз кулы астында без мәктәпне тәмамлый алмадык. 1932 елда аны Сарманда чыга торган "Комбайн" газетасына мөхәррир урынбасары итеп эшкә чакырдылар. Сөббух абый чикләре хәзерге Азнакай районының Чуар Абдул авылыннан Зәйнең Баграж, Әлмәт-нең Яңа Михайловка һәм Гөлбакча авылларыннан Минзәлә чигендәге Удельный Сөренчәккә кадәр сузылган районны җәяү дә, атта да аркылыга-буйга иңләде. Халык арасында кайнап яңа тормыш төзү, күмәкләшү турында ялкынлы мәкаләләр язды, поэмалар, хикәяләр иҗат итте.

**2 а.б.** Алтын җирдә ятмый, диләр. Сөббух Рафиковның талантын Казанда да тиз күреп алалар. 1934 елда ул Сарман, туган ягы белән саубуллашып, "Кызыл яшьләр" (бүгенге "Татарстан яшьләре") газетасында эшли башлый. Шул елларда педагогия институтын тәмамлый

**Укытучы сүзе.** *(сөйләм музыка белән үрелеп бара*). Ил өстендә репрессияләр болыты куерды. Җәмгыятьнең асыл затларын, каймагын: күренекле партия һәм дәүләт эшлеклеләрен, талантлы шагыйрьләрен һәм язучыларын, фән эшлеклеләрен һәм хәрби начальникларын юк итү башланды. Татарстанда да репрессия машинасы туктаусыз, рәхимсез эшләде. Сөббух абый, халык дошманы дип, кулга алынды. Өчлек суды аңа 10 ел төрмә, 5 елга хокукыннан мәхрүм итәргә, иленә кайтармаска, язучылык белән шөгыльләнмәскә, дигән карар чыгарды. Сөббух абый этап белән Себергә, котып ягына — Норильскига озатылды. 1957 елга кадәр, шәхес культына дучар ителгән меңләгән шәхес белән бергә, төрле лагерьларда газап чикте.

**1 а.б.** Ил өстендә саф җилләр исә башлап шәхес культы фаш ителгәч, Сөббух абый да тулысынча акланып Татарстанга, 1957 елны туган авылы Нөркәйгә кайта. Авыл халкы, мәктәп өчен ул бик олы кунак була. Аның белән очрашырга халык болыт кебек агыла, тәбрик сүзләренең, чыгышларның иге-чиге булмый.

**Укытучы. I группа сугыш инвалиды, сугыш һәм мәгариф ветераны Таһир Шәрәфетдинов истәлекләрен дәвам итеп.** Очрашудан соң Сөббух абыйны үзебезгә кунакка алып кайттым. Өйгә килеп керүгә авылның ипи пешерә торган мичләренә кадәр сагынуын, ирек һавасының бер йотымының алтыннардан да кыйммәтрәк булуын кайта-кайта сөйләде, саран гына төрмә хәлләрен искә төшерде.

*Сөббух Рәфыйков турында Зәй Үзәк китапханәсендә төшерелгән "Әдәби хәзинәдә" тапшыруыннан видео-өзек карау. (YouTube каналы)*

**2 а.б.** Гомеренең соңгы елларында әдип Татарстанның көнчыгыш төбәгендә Зәй гидростанциясе төзүче эшчеләр тормышыннан «Тын елга буенда» исемле өченче романын эшли. Әсәр әүвәл «Казан утлары» журналында (1971, № 2–6) дөнья күреп, соңыннан, авторның вафатыннан соң (1972), Татарстан китап нәшриятында аерым китап булып басылып чыга. Егерме ел тоташ тоткынлык җәфаларыннан сәламәтлеге какшаган язучы 1971 елның 21 ноябрендә Яңа Зәй шәһәрчегендә вафат була.

**1 а.б.** Ул елларда илдән намус, иман качты,

Бәйрәм итте заман ялгышлары.

Җан өстенә Дәҗҗал булып басты

Корбаннарның ачы язмышлары

**2 а.б.** Әйе, Россия тарихында “кара таплар” җитәрлек. Ә менә Сталин хакимияте тудырган золым халыклар төрмәсенең иң хурлыклысыдыр, мөгаен. Сәяси репрессия чорында нахакка гаепләнүчеләрнең саны бүгенгәчә төгәл билгеле түгел. Шулай булуга карамастан, тарих, әдәбият битләрендә бүгенге көнгәчә исемнәре язылган репрессия корбаннары бик күп. Без аларны белергә һәм алар белән горурланырга тиеш.